Nandina domestica

Nandina domestica atawa heavenly bamboo nyaéta rungkun hias anu tumuwuh nangtung sarta tetep héjo sapanjang taun ti kulawarga barberry (Berberidaceae). Tutuwuhan ieu asalna ti Tiongkok tengah jeung Jepang. Dina awal abad ka-19, tutuwuhan ieu mimiti diwanohkeun ka Amérika Kalér. Ngaran génusna, Nandina, dicokot tina basa Jepang Nanten, sedengkeun ngaran spésiésna, domestica, hartina geus dijinakeun atawa mindeng kapanggih di sabudeureun padumukan.

 Ciri-ciri 
Nandina domestica mimiti mekar dina ahir usum semi sarta ngahasilkeun buah anu tetep aya nepi ka usum tiris. Tunas anyarna warna beureum, tapi warna daunna nalika usum gugur béda-béda gumantung kana musim jeung kaayaan tumuwuhna. Tutuwuhan ieu bisa dipangkas, tapi kudu diémutan yén kembang jeung buah pikeun usum salajengna ngan bakal muncul dina tunas anyar.

Daun jeung buahna ngandung zat racun anu ngabahayakeun pikeun manusa, sasatoan ternak, kuda, ucing, anjing, ogé manuk. Panalungtikan panganyarna di Georgia nunjukkeun yén manuk Cedar Waxwing bisa kakeunaan racun sianida alatan teuing loba dahar buah tina tutuwuhan ieu. Saban bagian tina tutuwuhan ieu ngandung sanyawa sianida sarta bisa nyababkeun karacunan lamun didahar dina jumlah anu loba.

 Ngandung racun 
Buah Nandina ngandung sianida jeung alkaloid séjén anu bisa ngahasilkeun hidrogén sianida (HCN), zat anu kacida racunna pikeun sagala rupa sato. Keracunan tina zat ieu biasana henteu némbongkeun gejala heula, tapi bisa nyababkeun maot dadakan dina sababaraha menit nepi ka sajam.

Departemén Tatanén Amérika Sarikat katut loba nagara bagian ngagolongkeun Nandina domestica minangka gulma invasif anu ngabahayakeun sarta lain tutuwuhan asli, asalna ti Tiongkok jeung Jepang. Tutuwuhan ieu geus sumebar sacara alami sarta nyerang rupa-rupa daérah, kaasup taman nasional, suaka margasatwa, leuweung nasional, taman kota, sarta ékosistem séjén di sakuliah AS. Sanajan kitu, loba nu masih melak tutuwuhan racun ieu, boh pamilik imah boh désainer lanskap komérsial, tanpa aya pangawasan. Salian ti kajadian maotna manuk di Georgia, kasus sarupa ogé kapanggih di Houston jeung sababaraha daérah séjén. Hidrogén sianida nyababkeun maot anu nyeri tur henteu perlu pikeun manuk. Salian ti éta, Nandina ogé ngabahayakeun pikeun anjing, ucing, jeung rupa-rupa sato séjén.

 Rujukan 

Kategori:Artikel WikiTutuwuhan-Raflinoer32
Kategori:Tutuwuhan
Kategori:Tutuwuhan Asia